## El programa Erasmus+ constata que la Comunitat Valenciana és un referent nacional en internacionalització en l’àmbit educatiu

*** Este dilluns s’ha inaugurat una jornada Erasmus+ de conservatoris professionals de dansa i música
* Durant més de 35 anys, més de 13 milions d’alumnes de tota Europa han pogut formar-se gràcies a programes d’internacionalització**

El director general d’Ordenació Educativa i Política Lingüística, Ignacio Martínez, ha assistit este dilluns a la inauguració de la ‘Jornada Erasmus+ de conservatoris professionals de dansa i música: reptes, desafiaments i especificitats de la mobilitat en formació professional. Convocatòria Erasmus+ 2025’.

Durant la inauguració de la jornada, que ha tingut lloc en el Conservatori Professional de Música de València, el director general ha assenyalat que a la Comunitat Valenciana “s’ha pogut constatar un increment de programes d’internacionalització en l’àmbit educatiu, fins al punt de convertir-nos en un referent a escala nacional quant a programes europeus”.

Ignacio Martínez també ha destacat la música i la dansa “com a senya d’identitat de la Comunitat Valenciana”, donat l’elevat nombre d’alumnes i professors d’estes ensenyances, i ha agraït que s’haja apostat per València per a fer esta jornada, organitzada per l’Agència Nacional SEPIE en col·laboració amb la Conselleria d’Educació, Cultura, Universitats i Ocupació i el Conservatori Professional de Música de València.

El director general d’Ordenació Educativa i Política Lingüística ha destacat que les mobilitats “tenen un impacte molt positiu en l’alumnat i en el professorat, ja que suposen una obertura a un món nou, i unes experiències que repercutiran considerablement en la seua manera de gestionar diferents situacions”.

“Juntament amb les mobilitats també han anat adquirint més rellevància les experiències d’internacionalització orientades a compartir experiències i crear nous espais col·laboratius. L’objectiu fonamental és integrar bones pràctiques, crear sinergies amb altres organitzacions i millorar la gestió i les estratègies d’internacionalització”, ha afegit Ignacio Martínez.

Erasmus+ és el programa de la Unió Europea que oferix oportunitats per a totes les persones, en l’àmbit de l’educació, la formació, la joventut i l’esport, així com en els diferents sectors educatius.

Durant més de 35 anys, més de 13 milions d’alumnes de tota Europa han pogut estudiar, formar-se, treballar i aconseguir experiències professionals gràcies a este programa i els seus predecessors (Comenius, Erasmus, Leonardo da Vinci i Grundtvig).

Fecha: 27/01/2025